افغان حکومت لا د چین غونډه کې د "ګډون په اړه پرېکړه نه ده" کړې
چین وايي د افغانستان د سولې د بهیر ننګه کوي.
چین د طالب استازو په ګډون یو شمېر افغان سیاستوال وربللي دي چې د افغانستان د سولې په اړه خبرې وکړې او په دغه هېواد کې له لسیزو راهېسې روانه جګړه ختمه کړي. د چین د بهرنیو چارو وزارت ویانده هوا چونینګ د چهارشنبې په ورځ (اکتوبر۲۳) وویل: "چین د افغان حکومت او طالبانو په ګډون د افغان ډلو ترمنځ د مذاکراتو ننګه کوي. موږ لیواله یو چې په افغانستان کې د سولې او پخلاینې پروسې ته د ټولو افغانانو ارادو ته په درناوي زمینه برابره کړو. که په دې هکله څه وي موږ به یې پر وخت اعلان کړو." په همدې حال کې د سولې په چارو کې د دولت وزارت وايي د چین د کنفرانس د جزئیاتو په اړه یې له هغه هېواد سره خبرې پیل کړي دي. د دغه وزارت ویاندې ناجیه انوري نن چهارشنبه د اکتوبر پر ۲۳مه ویلي:"په هغه صورت کې چې د منلو وړ معیارونه یې په پام کې نیولي وي په دغه پروګرام کې د ګډون په اړه به تصمیم ونیسو." اغلې انوري په دغه کنفرانس کې پر ټول شمولیت او د افغان دولت پر مرکزي رول ټینکار وکړ. نوموړي زیاته کړه، چې افغان دولت سولې ته د رسېدو په هدف د افغانانو ترمنځ د هر ډول ډیالوګ هرکلی کوي. په قطر کې د طالبانو سیاسي دفتر وايي د ملا عبدالغني برادر په مشرۍ یو طالب پلاوی د چین په کوربتوب د افغان سولې په اړه جوړېدونکي غونډې ته بلل شوی دی. طالبان وايي دا غونډه د دوحې او مسکو د غونډو لړۍ ده، چې ټول اړخونه پکې په شخصي توګه ګډون کوي او شخصي نظرونه وړاندې کوي. یوې سرچینې د سې شنبې په ورځ امریکا غږ ته وویل چې په چین کې په کیدونکي بین الافغاني غونډه کې به شاوخوا ۲۵ افغان سیاستوال ګډون وکړي. د سرچیني په وینا دغه دوه ورځنۍ غونډه چې د اکتوبر پر ۲۹مه او ۳۰مه تر سره کېږي، د چین د بهرنیو چارو د وزیر په ینا سره به پیل شي. د پخوانیو مجاهدینو یوه قوماندان محمد اسماعیل خان هم امریکا غږ ته وویل، چې دی هم د چین غونډې ته بلل شوی. دا په داسې حال کې ده، د افغان سولې لپاره د امریکا د بهرنیو چارو وزارت وزارت ځانګړي استازي زلمي خلیلزاد تر دوه میاشتنۍ وفقې وروسته روانه یکشنبه یو ځل بیا اروپايي هېوادونو، چین او روسیې ته د افغان سولې په اړه سفرونه پيل کړي دي. د افغان حکومت ویاند صدیق صدیقي تېره ورځ د ښاغلي خلیلزاد تازه سفر ته په غبرګون کې وویل، چې د افغان سولې په اړه روانې هڅې یوازې هغه وخت بریالۍ کېدایشي چې دغه بهیر د افغان دولت په رهبرۍ تر سره شي.